## Rješenje kojim se društvu Valamar grupa d.d., Zagreb, odobrava objavljivanje ponude za preuzimanje društva Dom holding d.d., Zagreb

### NN 30/2011 (11.3.2011.), Rješenje kojim se društvu Valamar grupa d.d., Zagreb, odobrava objavljivanje ponude za preuzimanje društva Dom holding d.d., Zagreb

HRVATSKA AGENCIJA ZA NADZOR FINANCIJSKIH USLUGA

666

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, povodom Zahtjeva društva Valamar grupa d.d., Zagreb, Miramarska cesta 24, zastupanog po odvjetnicama iz Zajedničkog odvjetničkog ureda Tajana Kozarčanin Ostojić, Andreja Valjak Balenović i Manuela Vnuk, Zagreb, Miramarska 24, za odobrenje objavljivanja ponude za preuzimanje društva Dom holding d.d., Zagreb, Miramarska cesta 24, na sjednici održanoj 3. ožujka 2011., donijela je

RJEŠENJE

1. Društvu Valamar grupa d.d., Zagreb, Miramarska cesta 24, odobrava se objavljivanje ponude za preuzimanje društva Dom holding d.d., Zagreb, Miramarska cesta 24.

2. Ovo rješenje objavit će se u »Narodnim novinama«.

Obrazloženje

I. Društvo Valamar grupa d.d., Zagreb, Miramarska cesta 24, zastupano po odvjetnicama iz Zajedničkog odvjetničkog ureda Tajana Kozarčanin Ostojić, Andreja Valjak Balenović i Manuela Vnuk, Zagreb, Miramarska 24 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), dana 15. veljače 2011., na temelju odredbe članka 24. stavak 1. Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje društva Dom holding d.d., Zagreb, Miramarska cesta 24, ponudu za preuzimanje i isprave iz članka 22. stavak 3. Zakona, a 2. ožujka 2011., tražene izmjene i dopune teksta ponude za preuzimanje.

II. Dom holding d.d., Zagreb, Miramarska cesta 24, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema javno dostupnim podacima Zagrebačke burze d.d., dionice društva Dom holding d.d., Zagreb, Miramarska cesta 24 (dalje u tekstu: Ciljno društvo), uvrštene su na uređenom tržištu (Redovito tržište) Zagrebačke burze d.d., Zagreb (dalje u tekstu: ZSE).

III. Ponuditelj, sukladno odredbi članka 10. stavak 1. Zakona, objavljuje dobrovoljnu ponudu za preuzimanje Ciljnog društva. Obveza objavljivanja ponude za preuzimanje pod uvjetima i na način određen Zakonom, nastala je za Ponuditelja, sukladno odredbi članka 10. stavak 3. Zakona, dana 17. siječnja 2011., objavljivanjem obavijesti o namjeri objavljivanja ponude za preuzimanje na Zagrebačkoj burzi.

IV. Ponuditelj u ponudi za preuzimanje Ciljnog društva, djeluje zajednički s društvom Epima d.o.o., Zagreb, Miramarska cesta 24, budući da je Ponuditelj imatelj 100% udjela u temeljnom kapitalu društva Epima d.o.o., Zagreb, odnosno jedini član navedenog društva.

Ponuditelj i osoba s kojom djeluje zajednički, na dan nastanka obveze na objavljivanje ponude za preuzimanje drže ukupno 3.734.324 redovne dionice Ciljnog društva, s pravom glasa, pojedinačne nominalne vrijednosti 100,00 kuna, ukupne nominalne vrijednosti 373.432.400,00 kuna, što predstavlja 50,01% udjela u temeljnom kapitalu Ciljnog društva i daje 52,54% glasova od ukupnog broja glasova koje daju dionice Ciljnog društva s pravom glasa.

V. Cijena koju se Ponuditelj u ponudi za preuzimanje obvezuje platiti po dionici iznosi 45,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanka obveze iznosi 45,00 kuna, dok osoba s kojom Ponuditelj djeluje zajednički u navedenom razdoblju nije stjecala dionice Ciljnog društva.

Sukladno potvrdi ZSE od dana 19. siječnja 2011., dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 42,42 kune.

Slijedom navedenog, utvrđeno je da je cijena izražena u ponudi za preuzimanje u iznosu od 45,00 kuna po dionici, određena u skladu s odredbom članka 16. stavak 2. i 3. Zakona.

VI. Ponuditelj i osoba koja s njim djeluje zajednički drže 3.734.324 redovne dionice Ciljnog društva, a temeljni kapital Ciljnog društva podijeljen je na 7.467.235 redovnih dionica, nominalne vrijednosti 100,00 kuna, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 3.732.911 redovnih dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Raiffeisenbank Austria d.d., Zagreb, Petrinjska 59, kao garanta, u korist osoba koje će pohraniti svoje dionice u ponudi za preuzimanje.

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

VIII. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10).

IX. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/03

Urbroj: 326-111/11-5

Zagreb, 3. ožujka 2011.

Predsjednik Uprave
Ante Samodol, v. r.

Rješenje, NN 30/2011-666